Mannúðarþörf í heiminum aldrei meiri og fer vaxandi Heimsljós kynnir 4. desember 2019 13:30 Ljósmynd frá Cox Bazar í Bangladess Paula Bronstein , UNHCR Á næsta ári þurfa 168 milljónir manna að reiða sig á mannúðaraðstoð og vernd , einn af hverjum 45 jarðarbúum . Það eru fleiri einstaklingar en dæmi eru um á síðustu áratugum . Ástandið heldur áfram að versna ef ekki tekst að grípa til aðgerða sem sporna gegn loftslagsbreytingum og ráðast að rótum stríðsátaka . Þetta segir í glænýrri árlegri yfirlitsskýrslu Samræmingarskrifstofu aðgerða Sameinuðu þjóðanna í mannúðarmálum ( OCHA ) sem kynnt var í dag . Í skýrslunni – Global Humanitarian Overview 2020 – segir að þörfin fyrir mannúðaraðstoð komi til með að aukast , að óbreyttu , á næstu árum . Áætlanir sýni að 200 milljónir manna gætu þurft á slíkri aðstoð að halda árið 2022 . Að mati OCHA hefur skipulag mannúðarmála í heiminum breyst til batnaðar á síðustu árum , orðið árangursríkara með betri forgangsröðun og nýjungum . Þannig hafi mannúðarsamtök náð til 64% þeirra sem þurftu á aðstoð að halda á fyrstu níu mánuðum yfirstandandi árs . Í upphafi þessa árs voru vannærðir 821 milljón talsins , þar af 113 milljónir við hungurmörk . Í skýrslu OCHA segir að átök séu meginástæða hungurs . Í ársbyrjun hafi átök hrakið 71 milljón manna brott af heimilum sínum . Verst sé ástandið í Jemen . Þar sé reiknað með að á næsta ári verði svipaður fjöldi Jemena í þörf fyrir mannúðaraðstoð , 24 milljónir , eða um 80 prósent þjóðarinnar . Flóttamenn koma flestir frá Sýrlandi , 5,6 milljónir eru á hrakhólum í þeim heimshluta og 6 milljónir til viðbótar annars staðar í heiminum . Þá ríkir áfram mikil þörf fyrir mannúðaraðstoð á átakasvæðum í Lýðstjórnarlýðveldinu Kongó , Sómalíu og Suður-Súdan . Í skýrslu OCHA segir að mun fleiri hafi þurft á mannúðaraðstoð að halda á þessu ári miðað við spár . Þar ráði mestu vopnuð átök og öfgar í veðurfari . OCHA segir enn fremur að virðing fyrir alþjóðalögum fari þverrandi . Aldrei fyrr hafi jafn mörg börn látist eða þurft að flýja heimili sín vegna átaka . Konur og stúlkur hafi aldrei verið í jafn mikilli hættu á að verða fyrir kynferðislegu og kynbundnu ofbeldi . Þá segir að fimmti hver sem býr á átakasvæði glími við geðrænan vanda . Eins og fyrr segir eru stríðsátök og loftslagsbreytingar undirrót í flestum tilvikum þar sem þörf er á mannúðaraðstoð . Í skýrslu OCHA er bent á að loftslagsbreytingar setji fólk í viðkvæmari stöðu en áður og staðhæft að átta umfangsmestu aðgerðir á árinu vegna matvælaskorts hafi allar tengst bæði átökum og loftslagsbreytingum . Um stríðsátök segir í skýrslunni að þau valdi viðamiklu hungri , leiði til þess að fólk lendi á vergangi , að ógleymdu mannfalli og eignatjóni . „ Átök bitna harkalega á óbreyttum borgurum , sem eru níu af hverjum tíu sem farast þegar sprengjuvopn eru notuð í byggð , “ segir í skýrslu OCHA . Einnig áskilur Vísir sér rétt til að fjarlægja ærumeiðandi eða ósæmilegar athugasemdir og ummæli þeirra sem tjá sig ekki undir eigin nafni .